木犀著雨
作者：釋居簡
朝代：宋

paragraphs: 空山雨淫秋，妬我庭中犀。
犀敷粟玉英，浸漬仍葳蕤。
有如春方中，名品嗟淋漓。
因依海棠泪，著此霜蟾枝。
聞此輒掩耳，代犀前致辭。
燕脂怨無香，姿色獨媚時。
烘晴睡未足，已驚胡馬嘶。
彫零怕隨雨，嫣然成愴悽。
鮮明擅韶華，不足較等夷。
自憐宮樣黄，不結春風知。
木蘭固可友，宿莽亦可師。
正色俗子憎，濃馥天風吹。
苔痕浄如染，綠展承霏霏。
故家換骨法，降真合傳衣。
大山與小山，騷雅同衿期。
至今百世下，猶有薌林詩。
何心與物競，有泪無從揮。